Document ID: 32014D0248

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 28ης Απριλίου 2014
για την αναγνώριση του νομοθετικού και εποπτικού πλαισίου της Σιγκαπούρης ως ισοδύναμου προς τις απαιτήσεις του κανονισμού (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου για τους οργανισμούς αξιολόγησης πιστοληπτικής ικανότητας
(Κείμενο που παρουσιάζει ενδιαφέρον για τον ΕΟΧ)
(2014/248/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 1060/2009 του Ευρωπαϊκού Κοινοβουλίου και του Συμβουλίου, της 16ης Σεπτεμβρίου 2009, για τους οργανισμούς αξιολόγησης πιστοληπτικής ικανότητας (1), και ιδίως το άρθρο 5 παράγραφος 6,
Εκτιμώντας τα ακόλουθα:
(1)
Στις 22 Οκτωβρίου 2012, η Επιτροπή ανέθεσε στην Ευρωπαϊκή Αρχή Κινητών Αξιών και Αγορών (ΕΑΚΑΑ) εντολή, ζητώντας τη γνώμη της όσον αφορά την τεχνική αξιολόγηση του νομοθετικού και εποπτικού πλαισίου της Σιγκαπούρης για τους οργανισμούς αξιολόγησης πιστοληπτικής ικανότητας (ΟΑΠΙ).
(2)
Στην τεχνική γνώμη την οποία διατύπωσε στις 31 Μαΐου 2013, η ΕΑΚΑΑ ανέφερε ότι, ως προς τα αποτελέσματά του, το νομοθετικό και εποπτικό πλαίσιο της Σιγκαπούρης για τους οργανισμούς αξιολόγησης πιστοληπτικής ικανότητας είναι συγκρίσιμο με εκείνο που προβλέπεται στον κανονισμό (ΕΚ) αριθ. 1060/2009.
(3)
Σύμφωνα με το άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009, χρειάζεται να πληρούνται τρεις προϋποθέσεις προκειμένου το νομοθετικό και εποπτικό πλαίσιο τρίτης χώρας να θεωρηθεί ισοδύναμο με τις απαιτήσεις του εν λόγω κανονισμού.
(4)
Σύμφωνα με την πρώτη προϋπόθεση, οι οργανισμοί αξιολόγησης πιστοληπτικής ικανότητας σε τρίτες χώρες πρέπει να υπόκεινται σε έγκριση ή εγγραφή και επίσης σε αποτελεσματική εποπτεία και επιβολή του νόμου σε συνεχή βάση. Το νομοθετικό και εποπτικό πλαίσιο της Σιγκαπούρης για τους οργανισμούς αξιολόγησης πιστοληπτικής ικανότητας τέθηκε σε ισχύ στις 17 Ιανουαρίου 2012. Η νομισματική αρχή της Σιγκαπούρης (Monetary Authority of Singapore - MAS), που είναι η κεντρική τράπεζα της Σιγκαπούρης, έχει την εξουσία να εκδίδει νομοθετικές πράξεις παράγωγου δικαίου, βάσει του νόμου για τις κινητές αξίες και τις προθεσμιακές πράξεις (Securities and Futures Act - SFA). Οι ΟΑΠΙ οφείλουν να λάβουν άδεια υπηρεσιών κεφαλαιαγορών (capital markets services - CMS) στο πλαίσιο του SFA, για την παροχή υπηρεσιών αξιολόγησης της πιστοληπτικής ικανότητας στη Σιγκαπούρη, και εποπτεύονται σε συνεχή βάση από τη MAS. Οι κανονισμοί της MAS που ισχύουν για τους ΟΑΠΙ, υπό την ιδιότητα των αδειοδοτημένων παρόχων CMS, περιλαμβάνουν τους κανονισμούς για τις κινητές αξίες και τις προθεσμιακές πράξεις (Licensing and Conduct of Business - Χορήγηση αδειών και διεξαγωγή της επιχειρηματικής δραστηριότητας· και Financial and Margin Requirements for Holders of Capital Markets Services Licenses - Χρηματοοικονομικές απαιτήσεις και απαιτήσεις περιθωρίου ασφαλείας για τους κατόχους αδειών για υπηρεσίες κεφαλαιαγορών), καθώς και έναν νομικά δεσμευτικό κώδικα δεοντολογίας για τους οργανισμούς αξιολόγησης πιστοληπτικής ικανότητας. Το νομοθετικό και εποπτικό πλαίσιο της Σιγκαπούρης παρέχει στη MAS ευρύ φάσμα εξουσιών, που της επιτρέπουν να διερευνά κατά πόσον οι ΟΑΠΙ συμμορφώνονται προς τις υποχρεώσεις τους βάσει του νόμου, πέραν των υποχρεώσεων των ΟΑΠΙ να ενημερώνουν τη MAS για τυχόν αλλαγές των στοιχείων τους, σε συνεχή βάση, και να υποβάλλουν χρηματοοικονομικές πληροφορίες στη MAS. Η MAS διαθέτει την εξουσία να επιθεωρεί τους αδειοδοτημένους παρόχους CMS και οι ΟΑΠΙ πρέπει να επιτρέπουν στη MAS να έχει πλήρη πρόσβαση στα βιβλία, τους λογαριασμούς και τα έγγραφα, τους, καθώς και να παρέχουν τις πληροφορίες και τις διευκολύνσεις που μπορεί να απαιτούνται για τη διενέργεια της επιθεώρησης. Η MAS διαθέτει την εξουσία να κάνει αντίγραφα ή λαμβάνει υπό την κατοχή της τα βιβλία που της προσκομίζονται και μπορεί να επικαλείται εξουσίες έρευνας προκειμένου να απαιτεί την προσκόμιση εγγράφων. Έως τον Απρίλιο του 2012, είχαν λάβει άδεια στη Σιγκαπούρη τρεις οργανισμοί αξιολόγησης πιστοληπτικής ικανότητας και, κατά τους πρώτους οκτώ μήνες του 2013, η MAS διενήργησε μία επιτόπια επιθεώρηση. Επιπλέον, η MAS είναι εξουσιοδοτημένη να εκδίδει γραπτές οδηγίες προς τους ΟΑΠΙ, οι οποίες δεν αφορούν το περιεχόμενο της αξιολόγησης πιστοληπτικής ικανότητας, τις προοπτικές αξιολόγησης και τις μεθοδολογίες, εάν το θεωρεί αναγκαίο ή σκόπιμο για το δημόσιο συμφέρον ή για την προστασία των επενδυτών, να ανακαλεί την άδεια ή να αναστέλλει τις δραστηριότητες των ΟΑΠΙ, να δημοσιεύει πληροφορίες σχετικά με οποιαδήποτε παράβαση των εκ του νόμου υποχρεώσεών του από έναν ΟΑΠΙ. Η MAS μπορεί να παραπέμπει τα ζητήματα στις αρμόδιες εθνικές αρχές για ποινική έρευνα και δίωξη. Στη συμφωνία συνεργασίας που έχει συναφθεί μεταξύ της ΕΑΚΑΑ και της MAS προβλέπεται ανταλλαγή πληροφοριών σχετικά με τα μέτρα επιβολής και εποπτείας που λαμβάνονται κατά των ΟΑΠΙ οι οποίοι αναπτύσσουν δραστηριότητες σε διασυνοριακή βάση. Με βάση τα ανωτέρω, θα πρέπει να θεωρηθεί ότι οι ΟΑΠΙ στη Σιγκαπούρη υπόκεινται σε απαιτήσεις έγκρισης ή εγγραφής που είναι ισοδύναμες με εκείνες που προβλέπονται στον κανονισμό (ΕΚ) αριθ. 1060/2009 και ότι οι εποπτικές και εκτελεστικές ρυθμίσεις που ισχύουν στη Σιγκαπούρη για τους ΟΑΠΙ εφαρμόζονται έμπρακτα και αποτελεσματικά.
(5)
Σύμφωνα με τη δεύτερη προϋπόθεση, οι οργανισμοί αξιολόγησης πιστοληπτικής ικανότητας στην τρίτη χώρα πρέπει να υπόκεινται σε νομικά δεσμευτικούς κανόνες που είναι ισοδύναμοι με εκείνους που ορίζονται στα άρθρα 6 έως 12 και στο παράρτημα I, με εξαίρεση τα άρθρα 6α, 6β, 8α, 8β, 8γ και 11α και το παράρτημα I ενότητα Β σημείο 3 στοιχείο βα) και σημεία 3α και 3β του εν λόγω κανονισμού. Κατά την εξέταση της εκπλήρωσης της παρούσας προϋπόθεσης, θα πρέπει να λαμβάνεται δεόντως υπόψη το άρθρο 2 παράγραφος 1 του κανονισμού (ΕΕ) αριθ. 462/2013 του Ευρωπαϊκού Κοινοβουλίου και του Συμβουλίου (2) όσον αφορά την ημερομηνία εφαρμογής ορισμένων διατάξεων του κανονισμού (ΕΚ) αριθ. 1060/2009. Όσον αφορά την εταιρική διακυβέρνηση, το νομοθετικό και εποπτικό πλαίσιο της Σιγκαπούρης προβλέπει γενική υποχρέωση των ΟΑΠΙ, των στελεχών και του προσωπικού τους να εκπληρώνουν τα καθήκοντά τους με ανεξαρτησία, και η ουσιαστική ανεξαρτησία των διοικητικών στελεχών επιτυγχάνεται μέσω απαιτήσεων για συγκεκριμένες πολιτικές και θα πρέπει να αποδεικνύεται στη MAS. Οι ΟΑΠΙ οφείλουν να επιδιώκουν την έγκριση της MAS για τον διορισμό διευθύνοντος συμβούλου ή διοικητικού στελέχους, για την οποία η MAS λαμβάνει υπόψη την πείρα, την εμπειρογνωμοσύνη και τις προηγούμενες επιδόσεις του εν λόγω ατόμου. Η MAS έχει επίσης την εξουσία να ζητήσει την παύση του διευθύνοντος συμβούλου, διοικητικών στελεχών ή άλλων στελεχών του ΟΑΠΙ, εάν κρίνει ότι τα εν λόγω πρόσωπα απέτυχαν στην εκτέλεση των καθηκόντων τους, όπως όσον αφορά τις συγκρούσεις συμφερόντων και τους λειτουργικούς μηχανισμούς επανεξέτασης και συμμόρφωσης. Έχουν προβλεφθεί εκτενείς διατάξεις στο νομοθετικό και εποπτικό πλαίσιο της Σιγκαπούρης όσον αφορά τον εντοπισμό, την εξάλειψη, τη διαχείριση και τη γνωστοποίηση πραγματικών ή δυνητικών συγκρούσεων συμφερόντων. Το εν λόγω πλαίσιο επιβάλλει επίσης στους ΟΑΠΙ να δημιουργήσουν αυστηρούς και επίσημους λειτουργικούς μηχανισμούς επανεξέτασης για την επανεξέταση των μεθόδων αξιολόγησης, και περιλαμβάνει ορισμένες οργανωτικές απαιτήσεις για την εξασφάλιση της συμμόρφωσης με τους ισχύοντες νόμους και κανόνες, καθώς και απαιτήσεις γνωστοποίησης, όπως σχετικά με τις πληροφορίες που πρέπει να δημοσιεύονται κατά την έκδοση αξιολογήσεων πιστοληπτικής ικανότητας και τις ετήσιες δημοσιοποιήσεις σχετικά με τις δραστηριότητες αξιολόγησης. Συνεπώς, το νομοθετικό και εποπτικό πλαίσιο στη Σιγκαπούρη αναμένεται να επιτύχει τα ίδια αποτελέσματα όπως ο κανονισμός (ΕΚ) αριθ. 1060/2009 όσον αφορά τη διαχείριση των περιπτώσεων σύγκρουσης συμφερόντων, τις οργανωτικές διαδικασίες και τις διαδικασίες που πρέπει να διαθέτει ένας ΟΑΠΙ, την ποιότητα των αξιολογήσεων και των μεθόδων αξιολόγησης, τη γνωστοποίηση των αξιολογήσεων πιστοληπτικής ικανότητας και τη γενική και τακτική γνωστοποίηση των δραστηριοτήτων αξιολόγησης πιστοληπτικής ικανότητας. Κατά συνέπεια, παρέχει ισοδύναμη προστασία από άποψη ακεραιότητας, διαφάνειας, χρηστής διακυβέρνησης των ΟΑΠΙ και αξιοπιστίας των δραστηριοτήτων αξιολόγησης της πιστοληπτικής ικανότητας.
(6)
Σύμφωνα με την τρίτη προϋπόθεση, το κανονιστικό καθεστώς στην τρίτη χώρα πρέπει να εμποδίζει την επέμβαση των εποπτικών ή άλλων δημόσιων αρχών της εν λόγω τρίτης χώρας στο περιεχόμενο και στις μεθόδους των αξιολογήσεων πιστοληπτικής ικανότητας. Εφόσον διαπιστώνεται αυτό, δεν υπάρχει νομική διάταξη που να εξουσιοδοτεί τη MAS ή οποιαδήποτε άλλη δημόσια αρχή να επηρεάζει το περιεχόμενο ή τις μεθόδους των αξιολογήσεων πιστοληπτικής ικανότητας. Κάθε πράξη της MAS εκτός των αρμοδιοτήτων της μπορεί να αποτελέσει αντικείμενο δικαστικού ελέγχου.
(7)
Λαμβανομένων υπόψη των προαναφερομένων, μπορεί να θεωρηθεί ότι οι προϋποθέσεις που καθορίζονται στο άρθρο 5 παράγραφος 6 δεύτερο εδάφιο του κανονισμού (ΕΚ) αριθ. 1060/2009 πληρούνται από το νομοθετικό και εποπτικό πλαίσιο της Σιγκαπούρης για τους οργανισμούς αξιολόγησης πιστοληπτικής ικανότητας. Συνεπώς, το νομοθετικό και εποπτικό πλαίσιο της Σιγκαπούρης για τους οργανισμούς αξιολόγησης πιστοληπτικής ικανότητας θα πρέπει να θεωρηθεί ισοδύναμο με το νομοθετικό και εποπτικό πλαίσιο που θεσπίστηκε με τον κανονισμό (ΕΚ) αριθ. 1060/2009. Η Επιτροπή, κατόπιν ενημέρωσης από την ΕΑΚΑΑ, θα πρέπει να συνεχίσει να παρακολουθεί την εξέλιξη του νομοθετικού και εποπτικού πλαισίου της Σιγκαπούρης για τους οργανισμούς αξιολόγησης πιστοληπτικής ικανότητας, και την εκπλήρωση των προϋποθέσεων βάσει των οποίων εκδόθηκε η παρούσα απόφαση.
(8)
Τα μέτρα που προβλέπονται στην παρούσα απόφαση είναι σύμφωνα με τη γνώμη της ευρωπαϊκής επιτροπής κινητών αξιών,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Για τους σκοπούς του άρθρου 5 του κανονισμού (ΕΚ) αριθ. 1060/2009, το νομοθετικό και εποπτικό πλαίσιο που ισχύει στη Σιγκαπούρη για τους οργανισμούς αξιολόγησης πιστοληπτικής ικανότητας θεωρείται ισοδύναμο προς τις απαιτήσεις του κανονισμού (ΕΚ) αριθ. 1060/2009.
Άρθρο 2
Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Βρυξέλλες, 28 Απριλίου 2014.

Labels: 10
2
4
18